KOMISSION ASETUS (EY) N:o 1922/95,
annettu 3 päivänä elokuuta 1995,
jalostamattomien kuivattujen viikunoiden ja kuivattujen viinirypäleiden varastointituesta ja taloudellisesta korvauksesta annetun asetuksen (ETY) N:o 627/85 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmä- ja vihannesjalostealan yhteisestä markkinajärjestelystä 24 päivänä helmikuuta 1976 annetun neuvoston asetuksen (ETY) N:o 426/86 (1), sellaisena kuin se on viimeksi muutettuna asetuksella (EY) N:o 1032/95 (2), ja erityisesti sen 8 artiklan 7 kohdan,
sekä katsoo, että
komission asetuksen (ETY) N:o 627/85 (3), sellaisena kuin se on viimeksi muutettuna asetuksella (EY) N:o 1363/95 (4), 3 ja 6 artiklassa määritetään ajanjaksot ja määräpäivät, joiden mukaisesti varastointielinten on esitettävä varastointitukea ja taloudellista korvausta koskevat hakemukset; ensimmäinen ajanjakso on liian pitkä erityisesti kuivattujen viikunoiden osalta, jotka myydään nopeasti haltuunoton jälkeen muuta kuin elintarvikkeeksi käyttöä varten; sen vuoksi tätä ajanjaksoa olisi lyhennettävä, jotta vältyttäisiin viivästyttämästä kohtuuttomasti varastointikulujen ja taloudellisten korvausten maksamista varastointielimille, ja
tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korvataan asetuksen (ETY) N:o 627/85 3 artiklan 2 kohdan ensimmäinen alakohta seuraavasti:
"Ensimmäinen varastointitukihakemus tietyn markkinointivuoden aikana ostetuille tuotteille käsittää ajanjakson tuotteiden haltuunotosta 31 päivään elokuuta kuivattujen viikunoiden osalta ja 30 päivään marraskuuta kuivattujen viinirypäleiden osalta."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä elokuuta 1995.